Sunwolves se vlammetjie nog nie geblus | Netwerk24
23 Mei 2020 17:58
Hosea Saumaki van die Sunwolves duik in 2018 oor die doellyn teen die Reds in 'n Superrugby-kragmeting in Tokio, Japan. Foto: Getty Images
Die deur blyk steeds op 'n skrefie oop te wees vir die Sunwolves om saam met die Australiese Superrugbyspanne, asook die Western Force, aan 'n plaaslike Aussie-reeks deel te neem.
Die Superreeks is in Maart opgeskort toe die Covid-19-pandemie sportspanne die wêreld oor genoop het om hul bedrywighede op ys te sit.
Australië het planne aangekondig dat die Waratahs, Reds, Brumbies en Revels saam met die Force van Julie in 'n reeks kragte sal meet. Daar was sprake dat die Sunwolves, in hul laaste jaar van Superrugby ook daarby ingesluit sou word.
Toe die Rebels se uitvoerende hoof, Baden Stephenson, die afgelope week aan verslaggewers sê dat "logistieke probleme" straks 'n stokkie vir die Sunwolves se deelname gaan steek, is algemeen aanvaar dat hul doppie geklink is.
Maar Rob Clarke, Rugby Australië (RA) se waarnemende uitvoerende hoof, het Saterdag aan die media gesê dat hulle steeds met hul eweknie in Japan praat.
"Ons is steeds besig met die Sunwolves asook die Australiese regering te praat. Dit is nie 'n vinnige proses nie."
Die Sunwolves, wat reeds aangedui het dat hulle gretig is om aan die beplande reeks deel te neem, het ook in 'n verklaring aangedui dat gesprekke nog nie van die baan is nie.
Behalwe dat die reeks die spelers terug op die speelveld sal kry nadat die kornonavirus uitgebreek het, sal dit ook RA help om die finansiële krisis waarin hy homself bevind in 'n mate te beredder.
RA moet nog 'n ooreenkoms vir uitsaairegte vir aanstaande jaar beklink, maar Clarke sê die kwessie is een van sy prioriteite en dat hy in gesprekke met Fox Sports is om die bestaande kontrak tussen die twee partye te hernu.
"Daardie gesprekke sal volgende week voortgesit word. Ek is vol vertroue dat ons binnekort uitsluiting sal kry, veral omdat ons probeer om 'n plaaslike 'Super-reeks' op die been te bring," sê Clarke. – Reuters, Sportredaksie